Αναστασία Σερρών

Η Αναστασία ή Αναστασιά είναι ημιορεινό χωριό της Περιφερειακής Ενότητας Σερρών με υψόμετρο 450 μέτρα.

Γεωγραφία - Ιστορία
Η Αναστασιά βρίσκεται προς τα ανατολικά όρια με την Περιφερειακή Ενότητα Δράμας στις νοτιοανατολικές πλαγιές του όρους Μενοίκιο, σε απόσταση 8 χλμ. (οδηγικά) Β.-ΒΑ. από τη Νέα Ζίχνη και 27,5 χλμ. Α. από τις Σέρρες. Οι κάτοικοί του ασχολούνται με τη γεωργία και φημίζονται για την παραγωγή κερασιών. Το όνομα προέρχεται από τη βυζαντινή εκκλησία του χωριού που είναι αφιερωμένη στην πολιούχο Αγία Αναστασία και από το 1995 έχει χαρακτηριστεί ως ιστορικό διατηρητέο μνημείο. Ο αρχικός αρχιτεκτονικός τύπος της είναι "τρουλαίος μετά περιστώου, με τρούλο κυλινδρικό και χαμηλό. Το δάπεδο του βυζαντινού ναού είναι από μαρμαροθέτημα, ενώ οι επιφάνειες των τοίχων είναι επιχρισμένες εσωτερικά και εξωτερικά". Στη τοποθεσία "Άγιος Αχίλλειος" υπάρχουν ερείπια εκκλησίας και κτισμάτων των υστεροβυζαντινών χρόνων, ενώ η γύρω τους περιοχή αναφέρεται ως μετόχι της Μονής Τιμίου Προδρόμου, που πιθανολογείται ότι πρόκειται για το μετόχι της Παναγίας Οστρινής.

Διοικητικά 
Το χωριό αναφέρεται επίσημα μετά την απελευθέρωση το 1920 στο ΦΕΚ 2Α - 04/01/1920 να προσαρτάται στην τότε κοινότητα Ζηλιαχώβης (Νέας Ζίχνης).  Σύμφωνα με το σχέδιο Καλλικράτης αποτελεί την Τοπική Κοινότητα Αναστασίας  που υπάγεται στη Δημοτική Ενότητα Νέας Ζίχνης του Δήμου Νέας Ζίχνης και σύμφωνα με την απογραφή του 2011 έχει πληθυσμό 258 κατοίκους. Η κοινότητα είναι χαρακτηρισμένη ως αγροτικός ορεινός οικισμός, με έκταση 18,152 χμ² (2011).

Πληθυσμός

Προσωπικότητες 
 Γεννήθηκαν στην Αναστασιά
 Ευριπίδης Δαούτης, Έλληνας πράκτορας Μακεδονομάχος (Γ' τάξεως)
 Εμμανουήλ Ζάτσκας ή Ζίτσκας, Έλληνας οπλίτης Μακεδονομάχος
 Ιωάννης Ζαχαρίου ή Μπάτσης, Έλληνας σύνδεσμος του Μακεδονικού Αγώνα
 Θεόδωρος Καμπούρης ή Ντόκος (; - 1907), Έλληνας Μακεδονομάχος, επικεφαλής των αγωνιστών Αναστασιάς
 Αντώνιος Κούτλας, Έλληνας πράκτορας Μακεδονομάχος (Γ' τάξεως)
 Κωνσταντίνος Μόσχος, Έλληνας επίατρος του Στρατού και γιατρός
 Ράντη (; - 1907), Ελληνίδα Μακεδονομάχος
 Γεωργία Ράντη (; - 1907), Ελληνίδα Μακεδονομάχος
 Θεόδωρος Ράντης (; - 1907), Έλληνας Μακεδονομάχος.

Παραπομπές

Πηγές
Εγκυκλοπαίδεια Πάπυρος Λαρούς Μπριτάνικα, 1995, 2006 (ΠΛΜ)
Εγκυκλοπαίδεια Πάπυρος Λαρούς, 1963 (ΠΛ)

Χωριά του νομού Σερρών
Δήμος Νέας Ζίχνης